Mellunaro

'O mellunaro è nu mestiere napulitano 'e na vota. 'E mellunare se mettevano p' 'a via quanno veneva â stagione cu' bancarelle o puteche 'e lignamme cu' vetrine piccerelle, e vennevano felle fresche 'e mellone russo.

'E mellunare ca vennevano felle 'e mellone ncopp' ê bancarelle se vedevano 'nfino all'anne sittanta, ma mò songo cumpletamente scumparute. Ce stanno ancora dinto 'e mercatine e mmiezo â via camiòn ca venono d' 'e campagne e vennono mellune intere. 'Na vota s'ausava pure  'o mellone ch' 'a prova: 'o mellunaro tagliava nu piezzo piccerillo 'e mellone pe fà pruvà quanto era doce a 'e cliente primma ca se l'accattavano. Si 'o mellone era doce, o pezzullo d' 'a prova se nfizzava n'ata vota dint' 'o mellone, e se purtava accussì â casa. Mò, pe' mutivazione d'igiene, 'a prova non s'ausa cchiù, e 'o mellone s'accatta senza puterlo pruvà primma.

Categoria:Mestiere napulitane